钦定古今图书集成/明伦汇编/官常典/第797卷 > 吕戜
## 钦定古今图书集成/明伦汇编/官常典/第797卷 > 吕戜

按《元史》本传：“戜字伯充，河内人。七世祖公绪，与宋丞
相公著为从昆弟。祖庭，金末避乱去乡里。父佑归附，
初隶兵籍，转徙北郡，复至关中，家焉。廉希宪宣抚京
兆，聘许衡教授生徒，戜从衡学，衡为国子祭酒，举为
伴读，辅成教养，戜之功为多。至元十三年，擢陕西道
按察司知事。未行，会宋降者言襄、汉新附，民情未安”，
有吕子开者，向为襄阳制置司参谋官，今退居鄂，其
人悉知宋事，宜征用之。朝廷遣使而难其人。或言“子
开旧名伟，金乱入宋，更名文蔚，字子开，于戜为从叔
父，宜遣戜行。”时江淮兵犹未戢，戜闻之，慨然请行。子
开既入觐，陈安抚襄、汉便宜，诏以子开为翰林直学
士，辞不就。十四年，授戜四川行枢密院都事。时宋制
置使张玨守重庆，安抚使王立守合州，诏枢府分兵
取之。李德辉行西院事于成都，获立侦卒张郃等数
人，将杀之。戜曰：“彼不即降者，以昔尝抗命，城降惧诛
耳。今宜释郃等，俾归谕立。”未几，立果遣郃等赍蜡书
至成都。德辉请与东院同受降，后期不至。德辉承制
授立仍为安抚使、知合州，开仓赈民，禁戢剽掠，而泸、
叙、崇、庆、思、播、夔、万等郡闻之，相继送款。巴、黔民感戜
与德辉之惠，并祠事之。东院耻其无功，诬“德辉越境
邀功，械立于长安狱”，将诛之。戜适以事至京师，言于
许衡，衡白留守贺仁杰，遂奏释立。赐金虎符，仍旧官。
戜亦以平定四川功，诏赐金织衣、弓刀、鞍勒、白金，升
奉训大夫、四川行省左右司郎中。十九年，调同知顺
庆路总管府事，以疾辞。二十年，征为国子司业，以未
终丧辞。三十年，改华州知州，劝农兴学，具有成效。及
代，民争留之。大德中，河东关、陇地震，月馀不止。戜与
集贤学士萧㪺各设《问答》数千言，以究其理，且移书
庙堂，陈救灾弭患之道。仁宗即位，召拜翰林侍读学士。时方议行科举，戜曰：“经明行修，质而少华，非惟士
有实行，国家当得真才以登治平。”未几，致仕。延祐元
年，遣使给驿送还关中。十二月，以疾卒，年七十八。赠
陕西行参省知政事，追封东平郡公，谥文穆。子三人：
杲、果、桢，皆显仕。孙鲁，济宁路总管。